CELEX: 62007TN0124
Language: ro
Date: 2007-04-17 00:00:00
Title: Cauza T-124/07: Acțiune introdusă la 17 aprilie 2007 — Siemens Transmission & Distribution și Nuova Magrini Galileo/Comisia Comunităților Europene

23.6.2007   
            
            
               RO
            
            
               Jurnalul Oficial al Uniunii Europene
            
            
               C 140/32
            
         Acțiune introdusă la 17 aprilie 2007 — Siemens Transmission & Distribution și Nuova Magrini Galileo/Comisia Comunităților Europene
   (Cauza T-124/07)
   (2007/C 140/54)
   Limba de procedură: germana
   Părțile
   
      Reclamante: Siemens Transmission & Distribution SA (Grenoble, Franța) și Nuova Magrini Galileo SpA (Bergamo, Italia) (reprezentanți: H. Wollmann și F. Urlesberger, Rechtsanwälte)
   
      Pârâtă: Comisia Comunităților Europene
   Concluziile reclamantelor
   
               —
            
            
               anularea articolului 1 din decizia atacată, în măsura în care prin acesta li se impută reclamantelor încălcarea articolului 81 CE și/sau a articolului 53 din Acordul SEE pentru perioadele de timp de la 15 aprilie 1988 până la 13 decembrie 2000, de la 1 aprilie 2002 până la 9 octombrie 2002 și de la 21 ianuarie 2004 până la 11 mai 2004;
            
         
               —
            
            
               anularea articolului 2 din decizia atacată, în măsura în care se referă la reclamante;
            
         
               —
            
            
               în subsidiar, reducerea amenzii aplicate reclamantelor prin articolul 2 litera (l) din decizie, la o sumă care să nu depășească 2 750 000 de euro pentru prima reclamantă și 1 100 000 de euro pentru a doua reclamantă și
            
         
               —
            
            
               obligarea pârâtei la plata cheltuielilor de judecată.
            
         Motivele și principalele argumente
   Reclamantele contestă Decizia Comisiei C (2006) 6762 final din 24 ianuarie 2007 în cauza COMP/F/38.899 — Instalații de comutație cu izolație în gaz. În decizia atacată, reclamantelor și altor întreprinderi le-a fost aplicată o amendă pentru încălcarea articolului 81 CE, precum și a articolului 53 din Acordul SEE. În opinia Comisiei, reclamantele au participat la un ansamblu de acorduri și comportamente concertate referitoare la sectorul „Instalații de comutație cu izolație în gaz”.
   În susținerea acțiunii lor, reclamantele invocă în primul rând o încălcare a articolului 81 alineatul (1) CE, a articolului 23 alineatele (2) și (3) din Regulamentul nr. 1/2003 (1) precum și a articolului 25 din acest regulament. În această privință, reclamantele critică faptul că amenda care le-a fost aplicată se ridică la 10 % din cifra de afaceri a fiecăreia din exercițiul financiar precedent deciziei. Mai mult, atunci când a aplicat amenda, Comisia nu a ținut cont de condițiile specifice ale reclamantelor. În plus, reclamantele arată că determinarea întreprinderilor împreună cu care acestea trebuie să răspundă solidar, precum și cuantumurile amenzilor stabilite pentru fiecare dintre debitorii solidari sunt neclare și greșite. Mai mult, pârâta a supraevaluat și a apreciat greșit durata pretinsei încălcări, întrucât pentru partea sa principală se împlinise deja termenul de prescripție. În final, în cadrul primului motiv se arată că s-a stabilit de către Comisie fără probe concludente că încălcarea pretinsă până la 13 decembrie 2000 a avut drept scop sau drept efect o restricționare a concurenței în interiorul Comunității.
   În al doilea rând, reclamantele susțin că pârâta a încălcat norme fundamentale de procedură. În această privință, se impută încălcarea principiului contradictorialității.
   
      (1)  Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurenţă prevăzute la articolele 81 și 82 din tratat (JO L 1, p. 1).